CPF
สัปดาห์ที่แล้วที่ดิฉันแนะนำนักลงทุนให้ถือหุ้นไปรอขายที่บริเวณ 1,045&#8211;1,055 จุดนั้น
11 ส.ค. 2554

สัปดาห์ที่แล้วที่ดิฉันแนะนำนักลงทุนให้ถือหุ้นไปรอขายที่บริเวณ 1,045–1,055 จุดนั้น
 อิงจากดัชนีปิดในวันจันทร์ที่ 14 มี.ค. ซึ่งเป็นการประเมินสถานการณ์แผ่นดินไหวในญี่ปุ่นที่เร็วเกินไป เพราะหลังจากนั้นการเกิดการรั่วไหลของสารกัมมันตรังสีจากเตาปฏิกรณ์นิวเคลียร์ซึ่งเป็นสิ่งที่ตลาดประเมินความเสี่ยงไม่ได้ส่งผลให้ดัชนีปรับลงมาหลุดต่ำกว่า 1,000 จุด เพียงเล็กน้อยในระหว่างวัน แต่ตลอดทั้งสัปดาห์ที่ผ่านมาแม้จะแกว่งแคบมากเพียง 26 จุด ก็ยังประคองตัวอยู่ในระดับ 1,000 จุด ได้ค่อนข้างดี และดีกว่าประเทศอื่นในเอเชียด้วยกัน โดยหากนับตั้งแต่วันที่เกิดเหตุการณ์แผ่นดินไหวในวันศุกร์ที่ 11 มี.ค.ที่ผ่านมา จนถึงวานนี้ ตลาดหุ้นไทยเป็นหนึ่งในสามตลาดในเอเชียที่ดัชนีปรับตัวเป็นบวก 1.3% เป็นอันดับสองรองจากตลาดหุ้นเกาหลีที่บวก 2.4% นั่นเป็นเพราะกลุ่มพลังงานซึ่งได้ประโยชน์จากเหตุการณ์ดังกล่าวมีน้ำหนักถึงเกือบ 40% ของตลาดหุ้นไทย
สำหรับสถานการณ์ญี่ปุ่นวันนี้ดูคลี่คลายขึ้น ระบบหล่อเย็นของเตาปฏิกรณ์หลายเตาเริ่มทำงาน โรงกลั่นน้ำมันที่ปิดไปเริ่มกลับมาเปิดดำเนินงานตามปกติ ขณะที่ทางฝั่งลิเบีย การที่กองกำลังนานาชาติโจมตีทางทหารตั้งแต่คืนวันเสาร์ที่ผ่านมา แม้จะทำให้สถานการณ์รุนแรงขึ้นแต่ก็อาจจบได้เร็วขึ้น (แต่ถ้ายืดเยื้อ ราคาน้ำมันจะปรับขึ้นได้อีก ซึ่งจะทำให้มีแรงเก็งกำไรในหุ้นกลุ่มพลังงานเหมือนในช่วงที่ผ่านมา) ภาพตลาดโดยรวมจึงดูผ่อนคลายขึ้นกว่าสัปดาห์ที่ผ่านมา แต่ก็เชื่อว่ายังขึ้นไม่ไกลและลงไม่แรง ความเสี่ยงหลังจากนี้ยังอยู่ที่เงินเฟ้อที่ยังไม่ถึงจุดสูงสุดและการปรับขึ้นดอกเบี้ยของธนาคารกลางต่างๆ
วันนี้ดิฉันขอพูดหุ้นในกลุ่มอาหารโดยเฉพาะหุ้นบริษัท เจริญโภคภัณฑ์อาหาร (CPF) อีกครั้ง เนื่องจากนักวิเคราะห์ของ FSS ได้ปรับประมาณการกำไรและราคาเป้าหมายขึ้นหลังจากประเมินสถานการณ์ที่เกิดขึ้นในญี่ปุ่นแล้ว โดยนักวิเคราะห์ได้ปรับประมาณการกำไรในปีนี้ขึ้น 5% ส่งผลให้กำไรเติบโตจากปีก่อน 9% ดีขึ้นกว่ามุมมองเดิมที่คาดว่ากำไรปีนี้แทบจะไม่เติบโตเพราะต้นทุนอาหารสัตว์ (กากถั่วเหลืองและข้าวโพด) ที่แพงขึ้น
สาเหตุที่มองว่ากำไรดีขึ้นเพราะปริมาณผลผลิตเนื้อสัตว์ที่ตึงตัวหลังจากเกิดภาวะอากาศแปรปรวนทั่วโลก ราคาเนื้อสัตว์ในประเทศจึงปรับตัวสูงขึ้น ทำสถิติสูงสุดต่อเนื่อง ไม่ว่าจะเป็นราคาหมูหน้าฟาร์มปัจจุบันอยู่ที่ 61.50 บาท/กก. (เพิ่มขึ้น 13% จากต้นปี) ราคาไก่เป็นอยู่ที่ 48.50 บาท/กก. (เพิ่มขึ้น 7% จากต้นปี) และราคากุ้งขาวอยู่ที่ 150 บาท/กก. (เพิ่ม 11% จากต้นปี) และยังมีแนวโน้มสูงขึ้นต่อเนื่องเมื่อเข้าสู่ช่วง High Season ในไตรมาส 2 และไตรมาส 3 
หากประเมินผลกระทบจากกรณีของความต้องการอาหารที่จะเพิ่มขึ้นจากญี่ปุ่นนั้น CPF มีสัดส่วนยอดขายไปญี่ปุ่นราว 4-5% ของยอดขายรวม ทั้งนี้ญี่ปุ่นบริโภคไก่ปีละ 2 ล้านตัน และมีสัดส่วนปริมาณผลผลิตไก่ที่เลี้ยงเองและนำเข้าอยู่ที่ 60 : 40 โดยนำเข้าไก่แปรรูปจากไทยมากเป็นอันดับหนึ่งด้วยสัดส่วน 45% ของปริมาณนำเข้าไก่แปรรูปทั้งหมด หรือประมาณ 1.8 แสนตัน และหากพื้นที่ปศุสัตว์ใน 3 จังหวัดของญี่ปุ่นที่ได้รับผลกระทบจากสึนามิเสียหายทั้งหมด จะทำให้ผลผลิตไก่ในประเทศลดลง 20% หรือประมาณ 2.4 แสนตัน นักวิเคราะห์คาดว่า CPF อาจได้รับประโยชน์จากความต้องการของญี่ปุ่นที่เพิ่มขึ้นตามส่วนแบ่งการตลาดของ CPF ที่ประมาณ 20-25% หรือ 1.2–1.5 หมื่นตัน ซึ่งจะทำให้ยอดขายของ CPF เพิ่มขึ้นเล็กน้อยราว 1% (ปัจจุบันใช้กำลังการผลิตที่ระดับ 70%) โดยเชื่อว่าจะเริ่มเห็นผลชัดเจนในระยะถัดไป
สำหรับต้นทุนวัตถุดิบที่แพงขึ้นนั้น บริษัทได้ล็อกราคากากถั่วเหลืองล่วงหน้าเต็มปี และล็อกราคาข้าวโพดไว้พอใช้ถึงเดือน มิ.ย.นี้แล้ว แม้ปัจจุบันราคาวัตถุดิบอาหารสัตว์จะแพงขึ้น โดยเฉพาะข้าวโพดเลี้ยงสัตว์ ล่าสุดอยู่ที่ 9.6 บาท/กก. (เพิ่มขึ้น 5% จากไตรมาสก่อน และ 14% จากไตรมาสเดียวกันปีก่อน) และมีแนวโน้มจะขึ้นแตะระดับ 10 บาท/กก. ในขณะที่ราคากากถั่วเหลืองทรงตัวอยู่ที่ระดับ 13–14 บาท/กก. แต่บริษัทไม่ได้รับผลกระทบ อย่างไรก็ตาม บริษัทอาจต้องซื้อข้าวโพดในราคาที่แพงขึ้นในช่วงครึ่งปีหลังเมื่อใช้หมดสต๊อกแล้ว แต่หากความต้องการบริโภคเนื้อสัตว์เพิ่มขึ้น การปรับราคาขายขึ้นหรือส่งผ่านต้นทุนที่สูงขึ้นไปยังผู้บริโภค ก็สามารถทำได้ไม่ยาก นักวิเคราะห์จึงได้คาดว่าน่าจะได้เห็นกำไรในระดับ 2,800-3,000 ล้านบาท ในไตรมาสแรกนี้ และมีแนวโน้มเห็นกำไรสูงสุดของปีนี้ในไตรมาส 23 เพราะเป็นช่วงฤดูกาล
กำไรที่เติบโตดีขึ้นทำให้มีการ Rerate PE เป็น 15 เท่า ใกล้เคียง PE ของธุรกิจอาหารทั่วโลก ราคาเป้าหมายจึงถูกปรับขึ้นเป็น 31 บาท จากเดิม 25 บาท ราคาหุ้นที่ปรับขึ้นมาอย่างต่อเนื่องยังมี Upside 24% นอกเหนือจากผลตอบแทนจากเงินปันผลปีละประมาณ 4% จึงเป็นอีกหนึ่งหลักทรัพย์ที่น่าลงทุนค่ะ